του Δημήτρη Γκάτσιου

Αποφασισμένη να κρατήσει στην πρώτη γραμμή της στρατηγικής της για την καθημερινότητα την εμπέδωση του αισθήματος ασφάλειας των πολιτών είναι η κυβέρνηση του Κυριάκου Μητσοτάκη.

Είτε μέσω της πάταξης της εγκληματικότητας στις γειτονιές, είτε μέσω της απόδοσης των Πανεπιστημίων σε αυτούς που πραγματικά ανήκουν, δηλαδή στους φοιτητές, τους εργαζομένους και τους καθηγητές, το "γαλάζιο" κυβερνητικό οικοσύστημα σπάει το φαύλο κύκλο ετών, διαμηνύοντας ότι δεν πρόκειται να υπαναχωρήσει εκατοστό από την τήρηση του νόμου και της τάξης.

Ο Κυριάκος Μητσοτάκης, άλλωστε, στην άτυπη Σαββατιάτικη συνεδρίαση της Κοινοβουλευτικής Ομάδας της Νέας Δημοκρατίας ανέδειξε, στην ολότητά του, το τρίπτυχο "χαμηλότεροι φόροι, νέες θέσεις εργασίας και ασφάλεια", αποτυπώνοντας το μείζον "θέλω" του Μεγάρου Μαξίμου για ολική επαναφορά στην κανονικότητα.

"Δεν είναι δυνατόν τα Πανεπιστήμια να λειτουργούν σαν γιάφκες μπαχαλάκηδων, "εργαστήρια" παρασκευής μολότοφ και στέκια για διακινητές ναρκωτικών. Δε μπορεί να είναι άσυλα ανομίας και παρανομίας. Τα ευρήματα στα υπόγεια του Οικονομικού Πανεπιστημίου δικαιώνουν απόλυτα τις θέσεις μας, την ανάγκη που υπαγόρευσε την ψήφιση του νέου νόμου για το άσυλο και την επιχείρηση της Αστυνομίας", σχολιάζουν κυβερνητικά στελέχη.

Από την αίθουσα της ενημέρωσης των δημοσιογράφων, ο εκπρόσωπος της κυβέρνησης, Στέλιος Πέτσας, έσπευσε να δώσει το στίγμα θέσεων και προθέσεων.

"Τα Πανεπιστήμια επιστρέφουν στους φοιτητές τους, οι γειτονιές στους κατοίκους τους και οι περιουσίες στους ιδιοκτήτες τους", τόνισε χαρακτηριστικά, τη στιγμή που κυβερνητικές πηγές επισημαίνουν ότι όλες οι επιχειρήσεις γίνονται με βάση τον νόμο, παρουσία εισαγγελέα και ύστερα από καταγγελίες για παράνομες πράξεις.

"Μέχρι πριν δύο μήνες στην ΑΣΟΕΕ γινόταν παζάρι με προϊόντα-απομιμήσεις ενώ εντός του ιδρύματος υπήρχαν αποθήκες "χονδρικής και γινόταν διακίνηση ναρκωτικών. Η κατάσταση έχει αλλάξει, οι εικόνες αυτές έχουν εκλείψει και δεν θα υπάρξουν ξανά. Η συντριπτική πλειοψηφία των Ελλήνων, και φυσικά των φοιτητών, στηρίζει την πολιτική μας στον τομέα της δημόσιας ασφάλειας και την απόφασή της να δώσει τέλος στα άσυλα της ανομίας", είναι το μήνυμα που στέλνουν.

Οι…παιδικές ασθένειες της Κουμουνδούρου στο προσκήνιο

Πέραν, πάντως, αυτής καθαυτής της κυβερνητικής πρόθεσης να εφαρμόσει στην ολότητά της τη στρατηγική του "νόμου και της τάξης", στο στόχαστρο μπαίνουν στελέχη του κόμματος της αξιωματικής αντιπολίτευσης, τα οποία, όπως σημειώνεται χαρακτηριστικά, σπεύδουν να εκφράσουν την υποστήριξή τους σε περιθωριακές ομάδες και στις "κινητοποιήσεις" τους.

"Χθες, ο Δημήτρης Τζανακόπουλος έφτασε στο σημείο να πει ότι μετά την επέμβαση της Αστυνομίας απειλείται η δημοκρατία…Προφανώς η δημοκρατία για ορισμένους συνίσταται στην επιβολή, ενίοτε δια της βίας, με τη χρήση "επαναστατικών" αξεσουάρ σαν αυτά που βρέθηκαν στο υπόγειο της ΑΣΟΕΕ. O ΣΥΡΙΖΑ επιστρέφει στο γνωστό κόμμα του 3-4% και στις προσφιλείς του πρακτικές, που καθιερώθηκαν από το 2008, όταν τον Δεκέμβριο καιγόταν η Αθήνα", αναφέρουν στελέχη της κυβέρνησης.

"Διορθώνουμε στρεβλώσεις"

Ιδιαίτερη σημασία στο κυβερνητικό "στρατόπεδο" αποδίδουν και στις αλλαγές στον Ποινικό Κώδικα, οι οποίες ψηφίζονται σήμερα στη Βουλή, όπου είναι πιθανό να παρέμβει ο πρωθυπουργός, Κυριάκος Μητσοτάκης. "Οι ρυθμίσεις που περιλαμβάνονται στο νομοσχέδιο έρχονται να διορθώσουν τις στρεβλώσεις που προκάλεσαν αμφιλεγόμενες διατάξεις του Ποινικού Κώδικα που ψηφίστηκαν από την προηγούμενη κυβέρνηση. Είναι πλήρως εναρμονισμένες με τις προεκλογικές εξαγγελίες μας και αφορούν κυρίως την αυστηρότερη αντιμετώπιση της τρομοκρατίας, των αποφυλακίσεων για πολυισοβίτες, της κατασκευής και της χρήσης εκρηκτικών υλών, των εισβολών σε δημόσια κτήρια, των επιθέσεων σε εφοριακούς, τη δωροδοκία δημοσίων υπαλλήλων, την οδήγηση υπό την επήρεια αλκοόλ", σημειώνουν κυβερνητικές πηγές. Οι αλλαγές που προβλέπονται είναι, μεταξύ άλλων, οι εξής:

- Αυξάνονται από τα 17 στα 22 τα χρόνια που πρέπει να εκτίσει ένας πολυισοβίτης για να αποκτήσει δικαίωμα αίτησης για υπό όρους απόλυση.

- Προβλέπεται φυλάκιση έως τρία χρόνια για όποιον εισέρχεται παράνομα και παραμένει σε δημόσια κτήρια και προκαλεί διακοπή ή σοβαρή διατάραξη της ομαλής διεξαγωγής της υπηρεσίας.

- Αντιμετωπίζονται ως αυτοτελείς αξιόποινες πράξεις η παροχή πληροφοριών, η χρηματοδότηση και η στρατολόγηση μελών σε εγκληματική οργάνωση.

- Αυξάνεται η ποινή για την απειλή ή τη διέγερση σε τέλεση τρομοκρατικών πράξεων με όποιον τρόπο κι αν εκπέμπεται, συμπεριλαμβανομένου του διαδικτύου.

- Τιμωρείται με φυλάκιση τριών ετών η κατασκευή ή κατοχή εκρηκτικών υλών και μετατρέπεται εκ νέου σε κακούργημα η χρήση τους.

- Μετατρέπεται εκ νέου σε κακούργημα η δωροδοκία υπαλλήλου για ενέργεια ή παράλειψη που αντίκειται στα καθήκοντά του.

- Μετατρέπεται σε κακούργημα η κλοπή όταν γίνεται από δύο ή περισσότερους δράστες με διάρρηξη.

- Ποινική δίωξη για απιστία για τις τράπεζες θα γίνεται μετά από σχετική μήνυση.

- Η προστασία του δικαιώματος της κοινής ησυχίας ανάγεται σε ελαφρύ πλημμέλημα, ώστε να εξασφαλίζεται η βεβαίωση των παραβάσεων από τα αστυνομικά όργανα.